Јавно предузеће „Комуналац“Ириг,

ул.Вука Караџића бр. 45, Ириг

Комисија за јавну набавку

Број:09/19

Датум:29.08.2019. године

**ПОЈАШЊЕЊЕ КОНКУРСНЕ ДОКУМЕНТАЦИЈЕ ЗА ЈНМВ 09/19**

У ЈНМВ број 09/19 за набавку услуге осигурања наручилац Јавно предузеће „Комуналац“Ириг, ул.Вука Караџића бр. 45 (у даљем тексту: Наручилац), је у делу конкурсне документације **„4.2. Додатни услови за учешће у поступку јавне набавке одређени чланом 76 Закона о јавним набавкама“** у погледу испуњености пословног капацитета као додатне услове за учешће у поступку јавне набавке одредио и услов да је понуђач имплементирао Систем менаџмента квалитетом–задовољство корисника према захтевима стандарда ISO 10002.

Такође у делу Конкурсне документације „**16. Обавештење да понуђач може у писаном облику тражити додатне информације или појашњења у вези са припремањем понуде, уз напомену да се комуникација у поступку јавне набавке врши на начин одређен чланом 20. Закона“**, Наручилац је сагласно члан 63 став 2 Закона о јавним набавкама определио да заинтересовано лице може, у писаном облику, тражити од наручиоца додатне информације или појашњење у вези са припремањем понуде и то *најкасније пет дана пре истека рока за подношење понуда.*

Дана 27.08.2019. године потенцијални понуђач је електронском поштом (на е-маил адресу Наручиоца опредељену конкурсном документацијом) доставио Захтев за додатним информацијама у вези ЈНМВ 09/19, за набавку услуга- Услуге осигурања (у даљем тексту: Захтев).

 Подносилац захтева истиче да су овако одређени услови за учешће у поступку јавне набавке ограничавају конкуренцију, дискриминишући и нису у логичној вези са прдметом јавне набавке.

С обзиром да је рок за достављање понуда 30.08.2019. године до 12 часова, а имајући у виду да предметни Захтев запримљен дана 27.08.2019. године, односно 3 дана пре истека рока за подношење понуда, Захтев је неблаговремен те Наручилац није дужан да га разматра.

Без обзира на претходно наведено, Наручилац указује да се стандард ISO 10002 односи на задовољство корисника и поступање по приговорима, те да је сагласно члану 76. Закона о јавним набавкама, конкурсном документацијом одређен као додатни услови у погледу испуњености пословног капацитета који понуђач мора да испуни да би могао да учествује у поступку ове јавне набавке, а имајући у виду сам предмет јавне набавке, његову специфичност и то да су тражени услови у логичкој вези са предметом јавне набавке.

Стандард ISO 10002 је међународни стандард који се односи на задовољство корисника, поступање по приговорима и даје могућност понуђачу да побољша квалитет производа и услуге.

Право је Наручиоца да одређује и прописује додатне услове за учешће у поступку према специфичности самог предмета, сагласно Закону.

Циљ Наручиоца прописивањем овог услова био је да обезбеди закључење уговора са понуђачем – друштвом за осигурање који ће ажурно реаговати у поступку по приговорима што је свакако и показатељ квалитета услуге осигурања.

Поступање по приговорима указује и на ефикасности друштва за осигурање, те поседовање траженог сертификата као међународно признатог стандард аквалитета је показатељ и односа понуђача-друштва за осигурање према наручиоцу који плаћа премију осигурања.

На основу наведеног, Наручилац сматра да је исправно поставио овај додатни услов те да на овај начин не дискриминише понуђаче, нити ограничава конкуренцију, већ омогућава Наручиоцу да прибави услугу осигурања најбољег квалитета.

 КОМИСИЈА ЗА ЈАВНУ НАБАВКУ